《幽谷吟上欧阳内翰》
宋代·杨杰

滁山插空望不足，行信马蹄入幽谷。生平未惯尘外游，先酌寒溪洗尘目。

自疑身是武陵客，误逐桃花迷水曲。欲穷本始问岁月，亭上雄文凿青玉。

意高语险测难到，拂散白云再三读。乃知造作自混沌，山神固护宝藏椟。

路歧未许车马通，白日苍烟走麋鹿。一从紫府仙人来，指出洞天三十六。

膏泽疏开不死泉，栋梁养成岁寒木。灵苗异草无根株，摇荡清香过林麓。

峰峦围匝别是天，天在山中成大畜。先生之心此其象，往行前言深蕴蓄。

议论吐为仁义辞，文章散作生灵福。默笑真工功未醇，饾饤春风弄红绿。

聃云谷得一以盈，以一能应无穷声。千古万古声不尽，先生得之为声名。

公之声名公之心，日益远大日益深。愚儒耳目所不及，奋笔空成幽谷吟。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。